Iron Maiden

**Iron Maiden** (La verge de fèrre) es un grop de heavy metal britanic, originari de Londres (Anglatèrra). Lo grop es estat format en decembre de 1975 pel bassista **Steve Harris**, rejonch lèu-lèu pel guitarrista **Dave Murray**. Pionièrs de la new wave of British heavy metal (NWOBHM, la novèla èrsa del heavy metal britanic de las annadas 80), **Iron Maiden** es un dels gops mai coneguts d'aqueste estil e a vendut mai de cent milions d'albums.

Lo nom del grop, *la verge de fèrre*, fa referéncia a un instrument de tortura de l'Edat Mejana. 

*Eddie*, la mascòta de **Iron Maiden**, es una mena d'esqueleta zòmbi imaginat pel dessenhaire *Derek Riggs*. A causa d'aquesta imatjariá macabra, tant del nom coma de la mascòta e pr'amor d'unes dels tèxtes ambe  referéncias a la Bíblia, **Iron Maiden** es sovent estat acusat de satanisme, çò que los sòcis del grop an totjorn recusat.

**Iron Maiden** a sovent cambiat de cantaire, sustot au començament. Dempuèi 1978 i aguèt pas mens de tres cantaires diferents, *Paul Di'Anno* entre 1978 e 1981, *Blaze Bailey* entre 1994 e 1999, e plan solide **Bruce Dickinson**, qu'es considerat coma lo cantaire emblematic de **Iron Maiden**, dintrat dins lo grop en 1981. A la batariá, aprèp fòrça cambiaments au començament del grop, la formacion s'es estabilizada ambe **Nicko McBrain** a partir de 1982. **Michael Kenney**, el, es vengut lo jogaire de clavièrs de **Iron Maiden** en 1988.

Ja populars dins lo mitan del hard ròck au Reialme Unit tre lo començament de las annadas 80, lor tresen album que sortís en 1982, *The Number of the Beast*, e lo primièr enregistrat amb **Bruce Dickinson** coma cantaire, va cambiar lor carrièra, vist que non solament es n°1 de las vendas de disques en Anglatèrra, mas en mai d'aquò e se vend fòrça plan a l'internacional (Estats Units, França...). Los títols *The Number of the Beast*, *Run to the Hills* e sustot *Hallowed Be Thy Name* son aital venguts de classics del repertòri de **Iron Maiden**, jogats dins cada concèrt.

Dètz ans aprèp *The Number of the Beast*, **Iron Maiden** sortís en 1992 un autre album qu'a marcat lo ròck, lo famós *Fear of the Dark*, que s'es vendut a un mai d'un milion d'exemplaris capvath lo monde entièr tre la setmana de sa sortida, el tanben n°1 de las ventas de disques en Anglatèrra. Conten los singles *Be Quick or Be Dead*, *From Here to Eternity* e *Wasting love*, e sustot doas cançons vengudas emblematicas de la discografia de **Iron Maiden** : *Afraid to Shoot Strangers* e *Fear of the Dark*.

Pr'aquò, en 1994, **Bruce Dickinson** se tira per se lançar en solitari. Es remplaçat au cant per *Blaze Bayley* dincas en 1999, vist que fin finala, **Bruce Dickinson** torna coma cantaire de **Iron Maiden** aprèp aquesta parentèsi de cinq ans. 

En 2003, **Iron Maiden** enregistra l'album *Dance of Death* que conten *[[Montsegur (Arièja)|Montségur]]*, un tròç a prepaus de la Crosada dels albigeses. 

Lor cançon *Hallowed Be Thy Name* es estada represa en 1998 pel grop britanic de black metal Cradle of Filth. 

## Discografia
* 1980: *Iron Maiden*
* 1981: *Killers* 
* 1982: *The Number of the Beast*
* 1983: *Piece of Mind *
* 1984: *Powerslave *
* 1986: *Somewhere in Time*
* 1988: *Seventh Son of a Seventh Son*
* 1990: *No Prayer for the Dying*
* 1992: *Fear of the Dark*
* 1995: *The X Factor*
* 1998: *Virtual XI*
* 2000: *Brave New World*
* 2003: *Dance of Death*
* 2006: *A Matter of Life and Death*
* 2010: *The Final Frontier*
* 2015: *The Book of Souls*
* 2021: *Senjutsu*

## Cançons mai conegudas en Occitània
* *Run to the Hills* (1982)
* *Hallowed Be Thy Name* (1982)
* *The Number of the Beast* (1982)
* *The Trooper* (1983)
* *2 Minutes to Midnight* (1984)
* *Can I Play with Madness* (1988)
* *Bring Your Daughter... to the Slaughter* (1990)
* *Be Quick or Be Dead* (1992)
* *From Here to Eternity* (1992)
* *Wasting Love* (1992)
* *Afraid to Shoot Strangers* (1992)
* *Fear of the Dark* (1993)
* *Man On The Edge* (1995)
* *The Wicker Man* (2000)
* *Wildest Dreams* (2003)
* *Montségur* (2003)

## Referéncias